ইডেন গার্ডেন্সে কার্তিক অ্যান্ড কোং-এর খেলা দেখে বিরক্ত হয়েছিলেন দলের মালিক শাহরুখ খান। বলেছিলেন, কেকেআর-এর খেলায় প্রাণের ছোঁয়া নেই। স্পিরিটটাই দেখা যায়নি মুম্বই ইন্ডিয়ান্স-এর বিরুদ্ধে ম্যাচে। বলতে গেলে, দাঁড়িয়ে দাঁড়িয়ে ম্যাচটা হেরে চলতি আইপিএল-এ নাইটরা নিজেরাই নিজেদের বিপন্ন করেছিল। 

এই বিষয়ে অন্যান্য খবর

নাইট-কাঁটা উপড়ে ফেলে চাপমুক্ত হওয়ার শপথ নিচ্ছেন মোহিত


শনিবার ইনদৌরে মহাগুরুত্বপূর্ণ ম্যাচে কিংস ইলেভেন পঞ্জাবের বিরুদ্ধে জ্বলে উঠলেন নাইটরা। টসে জিতে প্রথমে ফিল্ডিং করার সিদ্ধান্ত নেয় কিংস ইলেভেন। এতেই অর্ধেক রাজ্যপাট কেকেআর-এর হাতে বোধহয় তুলে দিয়েছিল কিংস ইলেভেন। যদিও ম্যাচ এখনও শেষ হয়নি। সবে কেকেআর-এর ইনিংস শেষ হয়েছে। নাইটদের তোলা পাহাড়প্রমাণ ২৪৫ রান কি পঞ্জাবের কাছে বোঝা সদৃশ? খেলা শেষ না হলে এই প্রশ্নের জবাব পাওয়া যাবে না। কিন্তু বলাই যায়, নাইটরা কিন্তু চালকের আসনে। চলতি আইপিএল-এ কেকেআর সর্বোচ্চ রান করল। আইপিএল-এর ইতিহাসে এটাই চতুর্থ সর্বোচ্চ। 
ইডেনে দলের খেলা দেখে শাহরুখের কথার সারাংশ ছিল, খেলায় হার-জিৎ রয়েছে। তাই বলে স্পিরিট থাকবে না কেন? সেই স্পিরিটটাই কিংস ইলেভেন পঞ্জাবের বিরুদ্ধে বারবার দেখা গেল। প্রথমে ব্যাট করে প্রতিপক্ষের উপরে পাহাড়প্রমাণ রানের বোঝা চাপাল কলকাতা। এভারেস্ট-সম রানের পাহাড় চাপালে এমনিতেই প্রতিপক্ষ ব্যাকফুটে চলে যায়। সেই কাজটাই এদিন করল কেকেআর। শুরুতে ক্রিস লিন ১৭ বলে ২৭ রান করেন। সুনীল নারিন ৩৬ বলে ৭৫ রানের ঝোড়ো ইনিংস খেলেন।  ছক্কা হাঁকানোর পরের বলেই ফিরতে হল নারিনকে। উত্থাপ্পা সহজ ক্যাচ দিয়ে প্যাভিলিয়নে ফেরেন। তার পর ম্যাচটা নিজেদের ক্যাম্পে নিয়ে যাওয়ার তাগিদ দেখান আন্দ্রে রাসেল এবং দীনেশ কার্তিক। ১৪ বলে ৩১ রান করে প্যাভিলিয়নে ফেরেন ক্যারিবিয়ান অলরাউন্ডার রাসেল। কার্তিক খেললেন অধিনায়কের মতোই। ২৩ বলে ৫০ রানের ইনিংস খেলেন নাইট অধিনায়ক।   এখন দেখার প্রীতি জিন্টার দল কীভাবে জবাব দেয়।